[Foto’s] Vyf sterf in gru-botsing op R21Vyf mense in dié motor is op die toneel dood verklaar. Foto: ER24 Vyf mense is dood nadat twee motors Donderdag in die vroeë oggendure op die R21-snelweg in Pretoria gebots het. Russel Meiring, woordvoerder van ER24, het gesê die botsing het omstreeks 02:00 in ŉ suidelike rigting naby die Nelmapius-afrit in Irene plaasgevind. “Na wat verneem word, het een van die motors teen die versperrings langs die snelweg gebots en in verskeie dele geskeur,” het Meiring gesê. Die Audi. Foto: ER24 “Met paramedici se aankoms op die toneel het hulle ŉ Audi Q7 op sy dak aangetref én die wrak van die geskeurde motor.” Meiring het gesê die bestuurder van die Audi was alleen in sy motor. Hy het geringe beserings opgedoen en het op die ongelukstoneel rondgeloop. “Vier insittendes van die ander motor is tydens die impak uit die motor geslinger. Hul liggame is op die snelweg aangetref. Nog ŉ persoon se liggaam is in die wrak aangetref. Daar kon niks vir hulle gedoen word nie.” Die bestuurder van die Audi is met ŉ ambulans na ŉ nabygeleë hospitaal geneem vir waarneming. Die presiese oorsaak van die botsing word ondersoek.